CELEX: 32012D0818
Language: sk
Date: 2012-12-19 00:00:00
Title: 2012/818/EÚ, Euratom: Vykonávacie rozhodnutie Komisie z  19. decembra 2012 , ktorým sa Dánsku povoľuje používať určité približné odhady na výpočet základu vlastných zdrojov DPH [oznámené pod číslom C(2012) 9551]

21.12.2012   
            
            
               SK
            
            
               Úradný vestník Európskej únie
            
            
               L 352/61
            
         VYKONÁVACIE ROZHODNUTIE KOMISIE
   z 19. decembra 2012,
   ktorým sa Dánsku povoľuje používať určité približné odhady na výpočet základu vlastných zdrojov DPH
   [oznámené pod číslom C(2012) 9551]
   (Iba dánske znenie je autentické)
   (2012/818/EÚ, Euratom)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 13,
   keďže:
   
               (1)
            
            
               Podľa článku 370 smernice Rady 2006/112/ES z 28. novembra 2006 o spoločnom systéme dane z pridanej hodnoty (2) môžu členské štáty, ktoré k 1. januáru 1978 zdaňovali transakcie uvedené v časti A prílohy X, pokračovať v zdaňovaní týchto transakcií. Tieto transakcie je potrebné zohľadniť pri stanovení základu zdrojov DPH.
            
         
               (2)
            
            
               Podľa článku 371 smernice 2006/112/ES môžu členské štáty, ktoré k 1. januáru 1978 oslobodzovali transakcie uvedené v časti B prílohy X, pokračovať v oslobodzovaní týchto transakcií v súlade s podmienkami uplatňovanými v príslušnom členskom štáte k tomuto dátumu. Tieto transakcie je potrebné zohľadniť pri stanovení základu zdrojov DPH.
            
         
               (3)
            
            
               Dánsko požiadalo Komisiu o povolenie používať určité približné odhady na výpočet základu vlastných zdrojov DPH, keďže nie je schopné presne vypočítať základ vlastných zdrojov DPH pre transakcie uvedené v bode 2 časti A a bode 10 časti B prílohy X k smernici 2006/112/ES. Tento výpočet pravdepodobne predstavuje neopodstatnenú administratívnu záťaž vo vzťahu k účinku týchto transakcií na celkový základ vlastných zdrojov DPH Dánska. Dánsko je schopné vykonať výpočet s použitím približných odhadov pre tieto kategórie transakcií. Dánsku by preto malo byť povolené vypočítať základ vlastných zdrojov DPH s využitím približných odhadov v súlade s druhou zarážkou článku 6 ods. 3 nariadenia (EHS, Euratom) č. 1553/89.
            
         
               (4)
            
            
               Z dôvodu transparentnosti a právnej istoty je vhodné časovo obmedziť uplatniteľnosť povolenia.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Poradného výboru pre vlastné zdroje,
            
         PRIJALA TOTO ROZHODNUTIE:
   Článok 1
   Dánsku sa od 1. januára 2012 na účely výpočtu základu vlastných zdrojov DPH povoľuje používať približné odhady v súvislosti s týmito kategóriami transakcií uvedených v prílohe X k smernici 2006/112/ES:
   
               1.
            
            
               iné činnosti verejnoprávnych rozhlasových a televíznych subjektov ako činnosti komerčnej povahy (časť A bod 2);
            
         
               2.
            
            
               doprava pasažierov (časť B bod 10).
            
         Článok 2
   Toto rozhodnutie sa uplatňuje od 1. januára 2012 do 31. decembra 2016.
   Článok 3
   Toto rozhodnutie je určené Dánskemu kráľovstvu.
   
      V Bruseli 19. decembra 2012
      
         
            Za Komisiu
         
         Janusz LEWANDOWSKI
         
            člen Komisie
         
      
   
   
      (1)  Ú. v. ES L 155, 7.6.1989, s. 9.
   
      (2)  Ú. v. EÚ L 347, 11.12.2006, s. 1.